Afla skal samþykkis þátttakenda í vísindarannsókn á mönnum . Samþykkið skal vera skriflegt og veitt af fúsum og frjálsum vilja eftir að þátttakandi hefur fengið fullnægjandi upplýsingar um rannsókn , áhættu sem henni kann að fylgja , hugsanlegan ávinning og í hverju þátttakan er fólgin . Þátttakanda skal gerð grein fyrir því að hann geti hafnað þátttöku í vísindarannsókn og hætt þátttöku hvenær sem er , án skýringa , eftir að hún er hafin . Jafnframt sé ljóst að með því að neita þátttöku eða hætta í rannsókn er einstaklingur ekki að neinu leyti að afsala sér aðgangi að opinberri heilbrigðisþjónustu . Víðtækt samþykki fyrir varðveislu gagna til notkunar í síðari rannsóknum Heimilt er að leita eftir samþykki þátttakenda fyrir varðveislu lífsýna og heilbrigðisupplýsinga til notkunar síðar í nánar skilgreindum rannsóknum á heilbrigðissviði . Siðanefnd setur skilyrði fyrir notkun víðtæks samþykkis . Nefndin getur jafnframt ákveðið að leita skuli nýs samþykkis telji hún það nauðsynlegt . Þátttakendur sem gefið hafa víðtækt samþykki skulu hafa aðgang að upplýsingum um að hvaða rannsóknum er unnið á vegum viðkomandi ábyrgðarmanns , stofnunar eða fyrirtækis . Þátttakendur geta beðist undan því að gögn um þá séu notuð í tilteknum rannsóknum og er nýting þeirra þá ekki heimil . Heilbrigðisupplýsingar , þ.m.t. lífsýni sem varðveitt eru skulu vistuð til frambúðar í lífsýnasafni vísindasýna til notkunar samkvæmt lögum um lífsýnasöfn og söfn heilbrigðisupplýsinga . Skylt er að veita þátttakendum upplýsingar um þetta . Þátttakendur geta krafist þess að þessum gögnum um sig verði eytt . Ekki er þó hægt að krefjast eyðingar ef lífsýnið eða upplýsingarnar eru ópersónugreinanlegar , ef lífsýni er orðið hluti af öðru efni eða ef upplýsingarnar eru þegar orðnar hluti af niðurstöðum rannsóknar . Hæfi til að veita samþykki . Þeir sem eru sjálfráða samkvæmt ákvæðum lögræðislaga eru hæfir til að samþykkja þátttöku í vísindarannsókn . Sé sjálfráða einstaklingur bersýnilega ófær um að tileinka sér upplýsingar um vísindarannsókn vegna líkamlegra eða andlegra orsaka fer um samþykki skv. eftirfarandi : Skilyrði fyrir þátttöku þeirra sem ekki eru hæfir til að veita samþykki Rannsókn á mönnum , með þátttöku þeirra sem eru ekki hæfir til að veita samþykki , er einungis heimil ef öll eftirfarandi skilyrði eru uppfyllt : ástæða sé til að ætla að niðurstöður rannsóknar geti orðið til að bæta heilsu þátttakenda , ekki sé kostur á að gera rannsóknir með sambærilegum árangri á þeim sem eru hæfir til að veita samþykki , viðkomandi einstaklingar hafi verið upplýstir um rannsóknina , eftir því sem kostur er , og séu ekki mótfallnir þátttöku , forsjáraðili barns , lögráðamaður lögræðissvipts manns eða nánasti aðstandandi einstaklings hafi veitt samþykki sem uppfyllir skilyrði laga þessara . Heimila má rannsókn þótt ekki sé ástæða til að ætla að niðurstöður rannsóknar geti bætt heilsu viðkomandi , enda sé markmiðið að auka verulega vísindalega þekkingu á ástandi , sjúkdómi eða fötlun hlutaðeigandi til hagsbóta og fyrir þá sem eru í sama aldurshópi , búa við sams konar fötlun eða þjást af sama sjúkdómi . Slíkar rannsóknir skulu uppfylla skilyrði 2 , 3 og 4 - liðar hér að ofan og mega einungis fela í sér minni háttar áhættu og álag . Samþykki fyrir rannsóknum í bráðatilvikum . Í bráðatilvikum , þegar sjúklingur getur ekki gefið samþykki og ekki er mögulegt að afla samþykkis nánasta aðstandanda , er rannsókn , sem ekki er hluti af meðferð , einungis heimil ef : áhætta og álag fyrir sjúkling er minni háttar , sjúklingur er ekki mótfallinn því og ekki ástæða til að ætla að hann hefði verið mótfallinn þátttöku ef hann hefði verið hæfur til að veita samþykki , ekki er hægt að ná sambærilegum árangri með rannsókn á einstaklingum sem geta veitt samþykki , rannsókn er tvímælalaust réttlætanleg með tilliti til möguleika á því að niðurstöður hennar geti nýst viðkomandi einstaklingi eða einstaklingum með sama sjúkdóm eða stuðlað að mikilvægum forvörnum , greiningum eða lækningum og rannsókn í bráðatilvikum hefur verið sérstaklega samþykkt af vísindasiðanefnd eða siðanefnd heilbrigðisrannsókna . Veita skal viðkomandi sjúklingi , eða nánasta aðstandanda , upplýsingar um rannsóknina eins fljótt og verða má og leita eftir viðeigandi samþykki til framhalds rannsóknarinnar .